Du er her: Forsiden / Revisorrådgivning / Nu kan du oprette en fremtidsfuldmagt
Sådan oprettes fuldmagten
Først skal fuldmagten registreres i fremtidsfuldmagtsregisteret, som findes på https://www.tinglysning.dk. Det sker ved digital selvbetjening ved hjælp af NemID. Justitsministeriet har udarbejdet nogle skabeloner med forslag til tekst til fremtidsfuldmagten. Når fuldmagten er oprettet, skal du henvende dig til en notar. Det koster et gebyr på 300 kroner hos notaren, og det skal selvfølgelig sikres, at du er ved dine fulde fem, og at andre ikke presser dig til at oprette den.
Når du ikke længere kan varetage dine egne forhold, træder fremtidsfuldmagten i kraft, og den, som du har udpeget som fuldmægtig, kan handle på dine vegne inden for de områder, som er omfattet af fuldmagten. Når det gælder økonomiske forhold, kan det blandt andet være at indgå retshandler og kontrakter. Det kan også være at bestyre og sælge fast ejendom, investere eller indfri dine lån med dine penge eller at repræsentere dig som arving eller kreditor. Før du udpeger en eller flere fremtidsfuldmægtige, bør du aftale det med dem på forhånd. Du skal også beslutte dig for, om de skal have et honorar for deres arbejde, da det i givet fald også skal fremgå af fuldmagten.